Tisztelt Hallgató!

Szíves emlékeztetőül hívjuk fel figyelmét, hogy az egészségügyi alkalmasság megállapítása a Karon kötelező. Az a hallgató, aki nem rendelkezik érvényes alkalmassági vizsgálattal nem vehet részt egyes tárgyak oktatásásban és a vizsgaidőszakban való részvételről letiltásra kerül, azaz nem vizsgázhat a 2024/25 tanév őszi félévének téli vizsgaidőszakában!

Alkalmassági eredménye jelenlegi érvényességi dátumát itt tudja ellenőrizni: *Neptun/Tanulmányok/Képzés adatok/Eü. alkalmasság érvényességi határidő mező).*

Kérjük, amennyiben Ön nem vett részt a vizsgálaton a legutóbbi időszakos vizsgálati időszakban (vagy ideiglenes alkalmassági eredménye még 2024. december 31. napjáig lejár), úgy mielőbb jelentkezzen fel a szabad időpontok valamelyikére a <https://hallgatofmk.pte.hu/> oldalon.

Az alkalmassági vizsgálatok időszaka: **2024. augusztus 21-szeptember 30.**

A vizsgálatok helyszíne a **PTE KK Foglalkozás-egészségügyi és Munkahigiénés Központ** (7624 Pécs Nyár u. 8.)**.**

**Az egészségügyi alkalmassági vizsgálatra a következő dokumentumok szükségesek:**

* “Egészségügyi nyilatkozat és vizsgálati adatok" című kiskönyv (narancssárga; papírboltokban vásárolható)
* Európai Unión kívüli (kivéve Norvégia és Egyesült Királyság) állampolgársággal rendelkező hallgató esetén\* 1 éven belüli tüdőszűrő eredmény (röntgenlelet) - érvényes tüdőszűrőlelet hiányában a vizsgálat nem végezhető el! \*\*
* Krónikus betegségekről szóló dokumentum (ha van)
* Szemüveg (ha van)
* Biotechnológia szakos hallgatók esetén 3 hónapon belüli általános labor eredmény

\**Az Európai Unió valamely tagállamának (továbbá Norvégia vagy az Egyesült Királyság) állampolgárságával rendelkező hallgatók esetében az időszakos alkalmassági vizsgálaton már nem szükséges az 1 éven belüli tüdőröntgenleletet bemutatni. Amennyiben az alkalmassági vizsgálatot végző orvos a röntgenvizsgálatot mégis indokoltnak tartja (pl. észlelt tünetek, EU-n kívüli utazás miatt), úgy a hallgató köteles a röntgenleletet beszerezni.*

**Az alkalmassági vizsgálatra időpontfoglalás az alábbi weboldalon lehetséges:** <https://hallgatofmk.pte.hu/>. (Az időpontfoglaló oldalon való belépéshez már rendelkeznie kell a Neptun kódjához létrehozott jelszavával!)

**\*\*FIGYELEM!** Amennyiben Ön az Európai Unión kívüli állampolgársággal rendelkezik (kivéve Norvégia és Egyesült Királyság), a **mellkasröntgen-vizsgálat** eredményével már rendelkeznie kell az alkalmassági vizsgálat idejére, melyhez kérjük az alábbiakat vegye figyelembe:

* A mellkasröntgen vizsgálatok a **Lánc utcai Rendelőintézetben** (Pécs, Lánc utca 12., 7626) zajlanak. A vizsgálat díja 1.700 Ft, melyet készpénzben és bankkártyával is tud fizetni.
* A **röntgenvizsgálatokra hétfőtől péntekig 10.00-13.00 óra között van lehetőség**, ezen az időszakon belül tud időpontot foglalni is.
* A leletek a vizsgálatot követő hétköznap (pénteki vizsgálat esetén hétfőn) délután 15.00-tól átvehetőek személyesen a Lánc utcában. **Az alkalmassági vizsgálaton ezt a röntgenleletet szükséges bemutatniuk.**
* **Kérjük, hogy a röntgenvizsgálatra korábbi időpontot foglaljon, mint az alkalmassági vizsgálatra,** hogy már a lelet birtokában vehessenek azon részt, azaz a röntgenvizsgálat időpontja után két- három nappal későbbre foglalja az alkalmassági vizsgálatot.
* **Röntgenvizsgálatra időpontfoglalás itt:** [**Bookings nézete – Outlook (office365.com)**](https://outlook.office365.com/book/FMKPulmonaryscreening@o365.pte.hu/)

**FONTOS!** Kérjük, hogy a vizsgálatokra időben foglaljon magának helyet, mert az időszak végén már nem biztos, hogy lesz szabad időpont. A Kar ilyen esetben sem tud további helyeket biztosítani a hallgatók számára az időszakon belül.

Kérjük, hogy lefoglalt időpontjain szíveskedjék megjelenni! Amennyiben az időponton valamilyen okból nem tud megjelenni, kérjük, jelentkezzen arról le, hogy az más számára szabaddá váljon.

Az elmulasztott időpont esetében a Kar nem köteles Önnek pótidőpontot biztostani!

Az igazolatlanul elmulasztott időpont miatt Ön mulasztási díjat köteles fizetni. Erről bővebben a PTE Térítési és Juttatási Szabályzatának 51. § (12) bekezdése tartalmaz információkat.

Amikor elvégezte a vizsgálatot és megkapta annak alkalmassági eredményét, nincs további teendője. **Az ott kapott igazolást nem szükséges a Tanulmányi Hivatalba benyújtania**, az alkalmassági vizsgálatok eredményeiről egységesen fog kapni adatszolgáltatást a Hivatal a PTE KK Foglalkozás-egészségügyi és Munkahigiénés Központtól, mely bekerül a Neptunba (Tanulmányok/Képzés adatok/Eü. alkalmasság érvényességi határidő).

A felmerülő kérdéseivel kérjük, hogy forduljon Foglalkozás-egészségügyi és Munkahigiénés Központ munkatársaihoz a [**hallgatofmk@pte.hu**](mailto:hallgatofmk@pte.hu)e-mailcímen vagy a 72/507-526-os telefonszámon.

Üdvözlettel:  
Tanulmányi Hivatal